Gajdoš, Peter, minister obrany SR (2018-02-09):
Vážený pán predsedajúci, vážené pani poslankyne, páni poslanci, rád by som reagoval na niektoré údaje a vystúpenie pána poslanca Galka. Pán poslanec, pravdepodobne ste tu neboli celú dobu, preto sa nebudem pozastavovať u niektorých záležitostí, ako je ochrana utajovaných skutočností a podobne, pretože transparentnosť, tak ako som spomínal, je jednoznačne presné a prísne dodržiavanie ústavy a trvale platnej legislatívy Slovenskej republiky. Čo sa týka záležitosti, záležitosti Patriotov, tak Patrioty nemáme, to sú protilietadlové raketové prostriedky Spojených štátov amerických. Ale čo sa týka Patrie, tak áno, tam riešime záležitosti vývoja a výskumu. A určite v zmysle uznesenia vlády Slovenskej republiky aj z hľadiska transparentnosti a seriózneho riešenia problému nemám právo vykonať nákup alebo obstaranie vozidiel, ale v bode C1, ktorým ma zaviazala vláda Slovenskej republiky, ma zaviazala zabezpečiť obstaranie 81 kusov bojového vozidla 8 x 8 a 404 kusov bojového obrneného vozidla viacúčelového 4x4 za podmienok, a tam tie, tie podmienky sú jednoznačne stanovené, že v podstate ja pokiaľ ich nesplním, tie podmienky, tak nič nemôžem zabezpečiť. To znamená, je tam úspešné ukončenie výskumu a vývoja. Toto sa uskutočňuje s možnosťou spolupráce so strategickým partnerom obrovského regionálneho významu, úspešného absolvovania technických a vojskových skúšok, dôrazu na maximálne možné zapojenie slovenského obranného priemyslu podľa vyčlenených rozpočtových prostriedkov ministerstva obrany, ktoré nepresiahnu výšku uvedenú v tomto materiáli, ekonomicky najvýhodnejšej ponuky. A chcem uviesť aj na margo kolegu, ktorý tu vystupoval, pán poslanec Krajniak, že tá cena, ktorá je uvedená v materiáli, zabezpečenie projektov bojového obrneného vozidla na strane 13, ak sa nemýlim, tak je tam uvedená cena s DPH. A čo sa týka Lotyšov, tak tí mali 5,26 za Boxera, to bola jednotková cena, čiže nie celého kontraktu. Takže treba, tie čísla sú určite obchodným alebo v zmysle obchodného zákonníka, určitou ochranou utajovaných skutočností. Treba si to ctiť a ja skutočne si normy a zákony zatiaľ teda vážim. Čo sa týka potom následne rozdeľovania zákazky. Predsa ešte je v skutočnosti v súčasnej dobe na skúškach vo Fínsku, tak ako som spomínal, toto vozidlo. To znamená, ešte v skutočnosti teraz my nevieme, kto čo bude zabezpečovať z tých našich priemyselníkov, ktorú časť vozidla a podobne. To následne potom môže vykonať štátna spoločnosť, ktorá patrí pod nás, čiže KONŠTRUKTA – Defence na základe ďalších rokovaní a eventuálne výberových konaní. To už nechávam na nich, pretože do toho sa ja miešať nemienim. Čo sa týka výboru pre obranu a bezpečnosť, tej analýzy, ktorá bola vykonaná, a niektoré veci, ktoré požadujete, aby sme vám dali, je tiež v zmysle zákona v ochrane utajovaných skutočností vyhradený materiál a mňa zatiaľ výbor pre obranu a bezpečnosť nezaviazal, že vám to mám poskytnúť, tak zatiaľ som vám to ani neposkytol. Čo sa týka počtov, ktoré ste žiadali. V tom materiáli zabezpečenie projektov je stanovené presne na základe tohto materiálu, koľko, 81 kusov vozidiel bude kde zabezpečené. Ja len na margo, pre informáciu, je to na strane 7, kde sa hovorí, pokiaľ ste zaregistrovali, máme dve mechanizované brigády s tým teda, že tieto vozidlá pôjdu do 21. mechanizovaného práporu 31 kusov, do 22. mechanizovaného práporu tiež 31 kusov, na veliteľstvo brigády, prápor výcviku, ktorý na nich bude samozrejme zabezpečovať prípravu ďalších našich profesionálnych vojakov, práporné obväziská a ďalej taktiež do zásob, ktoré musia byť v zmysle jednotlivej legislatívy zabezpečené. Čo sa týka simulátora, samozrejme, aj tieto záležitosti sú prerokované so Spojenými štátmi americkými, ale z dôvodu toho, že je v súčasnej dobe vykonávaná diskusia, nerád by som vás zavádzal a nejakým spôsobom fabuloval. Čo sa týka 3D radarov, zjavne vidieť, že ste tu neboli. Z toho dôvodu, že ja som podčiarkol a zvýraznil, že súťaž sme nezrušili, ale ak dospejeme k záveru, že zrušíme použitý postup obstarávania 3D radarov, tak to bude po zvážení všetkých okolností a po dôslednom vyhodnotení udalostí, ktoré bezprostredne predchádzali prijatiu tohto rozhodnutia. Prepáčte, nechcem skutočne toto zhromaždenie nejakým spôsobom zaťažovať, ale je tu takýto celý zoznam, dni po dni, kedy sme rokovali, zabezpečovali 3D radary a je to zanalyzované a kedykoľvek výbor pre obranu a bezpečnosť akonáhle spraví poslanecký prieskum, to môže byť k nahliadnutiu. Takže zatiaľ ešte raz zvýrazňujem, toto nebolo zrušené. A čo sa týka zabezpečenia, to, jak ste sa pýtali, že pre koho pracujeme, tak buďte 100-percentne presvedčení o tom, že je to pre občanov Slovenskej republiky a túto rodnú vlasť, Slovensko. To inak ani nemôže byť. A preto aj napriek tomu, ako ste spomínali, že sú sankcie Európskej únie na dovoz náhradných súčiastok na 3D radary, máte len čiastočne pravdu. Pretože tieto opatrenia platia iba na spoločnosti, ktoré nemajú podpísanú zmluvu od augusta rolu 2014. To znamená, Almaz-Antey, ruská spoločnosť, má túto výnimku, a preto môžme náhradné diely nakupovať. A z toho dôvodu zabezpečujeme bojovú pohotovosť 3D radarov a tým zabezpečujeme nielen NATINAMDS, samozrejme, zabezpečenie prehľadu rádiotechnickej situácie nad územím celej Slovenskej republiky a tým zabezpečenie ochrany vzdušného priestoru a bojovej pohotovosti. Čo sa týka, čo sa týka supersonikov, máte pravdu, že v dlhodobom pláne sa hovorí o roku 2017. Tak ako som už spomínal vo svojom vystúpení, rok 2018, 29. 6. 2018, zhodou okolností je to Petra a Pavla, je to možno nejaký darček pre mňa, do tej doby predložím návrh na riešenie zabezpečenia supersonikov, neznamená to, pán poslanec, že 2018 budú prvé supersoniky, ale znamená to, že od tej doby začne určitý splátkový kalendár, pokiaľ sa nám podarí podpísať zmluvu, samozrejme, aj ten finančný splátkový kalendár a zabezpečenie týchto supersonikov. Ale v každom prípade máte pravdu, že tá pupočná šnúra s Rusmi, alebo teda ohľadom ich „dvadsať deviny“ musí zostať, či chcete to počuť, alebo nechcete. Pretože ten interval od 2018 do príchodu všetkých supersonikov a zabezpečenia vycvičenosti pilotov a zabezpečenia NATINAMDS-u novými taktickými lietadlami, to je jedno, akej výroby, musí byť zabezpečená. A preto, čo sa týka abonentskej zmluvy, príklad poviem, od 2018 do 2020, 2023 bude musieť byť zabezpečená MIG 29-kami. Pán poslanec, prepáčte, vaše meno, Poliačik, sa pýtal na určité hodnotenie, určité hodnotenie NATO tímu ohľadom Difference Review. Áno, boli u nás, máme určité záležitosti, zvýraznili záležitosť, že musíme budovať hlavne pozemné sily s dôrazom na mechanizovanú brigádu ako náš záväzok, a to realizujeme, a na zabezpečenie NATINAMDS nám absolútne postačuje MIG 29-kami, ktoré majú životnosť technickú, technický vek do roku 2029 až ´35. A toto bude zabezpečené. Čo sa týka pochválenia sa Land Rovermi, pán poslanec, nebol by som si taký istý, pretože za pána poslanca a ministra obrany Bašku bol zahájený tender na Land Rovery a vy ste v ňom iba pokračovali. Ja by som sa mohol chváliť Black Hawkmi, ale nie je to môj charakter, začali to iní ministri obrán, pán Glváč, vrátane dopravných lietadiel za pána Bašku. Nechválim sa tým, pokračujem v plnení úloh, pretože som presvedčený o tom, že tieto projekty sú na zabezpečenie obrany Slovenskej republiky a bezpečnosti občanov Slovenskej republiky. Čo sa týka zákona 281 ohľadom personálnych záležitostí, samozrejme, aj ja som nedočkavý, ale najskôr musí byť seriózna analýza, dostatok finančných prostriedkov. A riešime záležitosť jednak novely zákona 281, kde sme zistili mnohé záležitosti, ktoré neboli riešené, ako napríklad vyslanie vojakov. Preto, lebo nie je tam definovaná operácia. Mimo operácie, napríklad nejaké výcvikové záležitosti, áno, riešime a zároveň chceme aj koncepčne riešiť odmeňovanie, pretože v súčasnej dobe je riešené unifikovane, kapitán na rote má také isté ohodnotenie ako kapitán na prápore s tým teda, že chceli by sme riešiť uvedenú záležitosť príplatkami za riadenie. Možno, možno, že prezrádzam viacej, ale táto koncepcia strednodobého plánu na základe dlhodobého plánu rozvoja a výstavby 2030 určite bude realizovaná. Čo sa týka infraštruktúry, áno, v dlhodobom pláne, keď si ho pozriete, sú riešené aj záležitosti infraštruktúry, viac ako 2 milióny euro s tým teda, že vrátane nových projektov Black Hawkov, dopravných lietadiel, ale aj supersonikov bude potrebné riešiť všetky záležitosti vrátane hangárov, pristávacích dráh a podobne. V dlhodobom pláne je to, nechcem zachádzať do detailov. Ďakujem za pozornosť. (Potlesk.)